Դիոգենեսի համախտանիշ

Դիոգենեսի համախտանիշ, հոգեկան խանգարում, որին բնորոշ են խիստ մերժողական վերաբերմունքը սեփական անձի նկատմամբ, հասարակական մեկուսացումը, ապատիան, հիմնականում անպետքական իրեր հավաքելու միտումը (ախտաբանական կուտակում) և ամոթի զգացման բացակայությունը։ Այս հիվանդությամբ տառապողների մոտ կարող են դրսևորվել նաև կատատոնիայի ախտանիշներ :

Հիվանդությունը առաջին անգամ նկարագրվել է 1966 թվականին։ Այն իր անունը ստացել է հին հույն փիլիսոփա Դիոգենես Սինոպացուց։ Վերջինս կինիկների դպրոցի ներկայացուցիչ էր, ով ըստ լեգենդի ապրում էր Աթենքում՝ մեծ սափորի մեջ։

Սակայն Դիոգենեսը իրեր չէր հավաքում։ Նա անընդհատ ձգտում էր մարդկանց հետ շփվել, այդ իսկ պատճառով ամեն օր գնում էր Ագորայում զբոսնելու։ Այսպիսով, մի շարք հետազոտողներ սխալ են համարում հիվանդության այսպիսի անվանումը։ Նրանք առաջարկում են այլ տարբերակներ. ծերունական թուլամտություն, Պլյուշկինի համախտանիշ (Գոգոլի «Մեռած հոգիներ» վեպի հերոսներից մեկը), ծերունական թշվառության համախտանիշ։ Ճակատային բլթի վնասվածքը կարող է հիվանդության առաջացման պատճառ հանդիսանալ։

Բնութագիր և առաջացման պատճառներ 

Դիոգենեսի համախտանիշը հոգեկան խանգարում է, որին հիմնականում բնորոշ են սեփական անձի մերժումը և անպետքական իրեր հավաքելը։ Թե կյանքի որ հատվածում է հիվանդությունն առաջանում, հայտնի չէ։ Սակայն համարվում է, որ այն ուշ տարիքում դրսևորված սթրեսի հետևանք է։

Չնայած որ հիվանդների մեծ մասը երկար ժամանակ աղքատ և ոչ բարեկարգ պայմաններում է ապրել, դա չի համարվում հիվանդության առաջացման պատճառ։ Հետազոտությունները ցույց են տվել, որ հիվանդներից շատերը ծագումով ապահովված ընտանիքներից են և ունեցել են հաջողակ կարիերա։ Հիվանդներից ոմանք անգամ առանձնանում են բարձր ինտելեկտով։ Սա ապացուցում է, որ Դիոգենեսի համախտանիշով միայն աղքատ կամ դժվար մանկություն ունեցած մարդիկ չեն տառապում։

Շատ հիվանդների մոտ դժվար է հայտնաբերել այս հիվանդությունը, քանի որ նրանք խուսափում են մարդկանց հետ շփվելուց և հասարակաությունում երևալուց։

Դիոգենեսի համախտանիշով տառապող հիվանդների մեծ մասին բնորոշ է ագրեսիվ պահվածք, համառություն, կասկածամտություն, տրամադրության անկանխատեսելի և անբացատրելի անկումներ ու վերելքներ, հուզական անկայունություն և իրականության ընկալման խանգարում։

Ախտորոշում և նյարդաբանություն 

Ուղեղի և հատկապես ճակատային բիլթի վնասվածք ունեցած մարդկանց մոտ առավել հավանական է, որ կդրսևորվի Դիոգենեսի համախտանիշ։ Ճակատային բիլթը առողջ բանականության և ճանաչողության պատասխանատուն է։

Դիոգենեսի համախտանիշը առավել հաճախ հանդիպում է մեծահասակների շրջանակներում։

Շատ դժվար է այսպիսի մարդկանց մոտ հայտնաբերել և բուժել հիվանդությունը, քանի որ նրանք հիմնականում խուսափում են մարդկանցից և չեն ընդունում ոչ մի օգնություն։ Իսկ եթե այնուամենայնիվ հաջողվում է նրանց բժշկական օգնություն ցուցաբերել, պետք է դա այնպես արվի, որ հիվանդները սկսեն վստահել մասնագետներին։ Դրա համար պետք է հիվանդի այցելուների թիվը սահմանափակել, և միայն մեկ բուժքույր կամ սոցիալական մեկ աշխատող իրավունք ունենա հիվանդի հետ աշխատել։

Սակայն հետազոտությունները ցույց են տվել, որ բուժումները դրական արդյունք չեն ունենում։ Հիվանդներից շատերը այդպես էլ մահանում են։ Լավագույն դեպքում նրանք վերադառնում են տուն և շարունակում նույն կերպ ապրել։

Ծանոթագրություններ

Գրականություն 
 
 
 
 
 
 
 
 Post F. "Functional disorders: 1. Description, incidence and recognition". In: Levy R, Post F, eds. The psychiatry of late life. Oxford: Blackwell, 1982;180-1.

Արտաքին հղումներ 
 Husband let wife starve to death
 Loner dies buried under self made trash tunnels

Հոգեախտաբանական համախտանիշներ
Համախտանիշներ այբբենական կարգով
Հոգեբանություն